Foto: FAH

ZORAN ERCEG, branitelj i ratni invalid, tvrdi da je policija današnjih hapšenjem prosvjednika Marka Grahovca u Savskoj ulici "prevršila mjeru zloupotrebljavajući strpljenje građana Republike Hrvatske koji žele i traže poštivanje zakona prema svim građanima na jednaki način".

"Policija je evidentno diskriminatorno postupila prema mladoj nezaposlenoj osobi koja je sama, pristojno, nenasilno, nikoga ne ugrožavajući, niti ikoga vrijeđajući tražila svoja prava. Naglašavam kako policija do sada mjesecima nije štitila i danas ne štiti građane Republike Hrvatske koji se osjećaju ugroženi prosvjedom militantne uniformirane skupine u Savskoj ulici koja širi strah među građanima kako u Zagrebu tako i u cijeloj Republici Hrvatskoj. Uniformirani militanti svojim su javnim prijetnjama oružanim sukobom kao i sa nasilnim rušenjem vlasti i ustavno-pravnog poretka RH višekratno su ugrožavali građana, a o čemu su mediji puno puta izvještavali", kaže Erceg.

Sramotno je, tvrdi Erceg, da je policija "tako brzo uklonila mladog nezaposlenog mladića koji je mirno prosvjedovao iskazujući svoje socijalno nezadovoljstvo dok odmah preko ulice skupina pobunjenih branitelja uživa podršku policije".

"Ovo nije prvi put da se privode nedužni građani na zahtjev šatoraša"

Erceg tvrdi da je jasno kako je Grahovac želio izbjeći sukob sa šatordžijama, kako ih je verbalno upozoravao da ga ne napadaju, a policija ga ipak nije htjela zaštititi.

"Naglašavam kako ovo nije prvi put da policija postupa po uputama skupine pobunjenih branitelja privodeći nedužne građane na zahtjev šatoraša, stoga javno pitam tko upravlja hrvatskom policijom. Očigledno umirovljeni pripadnici policije još uvijek imaju jak utjecaj na djelatnike policije na ulici. Stoga izražavam zgražanje ovom činjenicom te ponavljam moj poziv ministru policije da policija jednako postupa prema svim građanima, da ne provodi selektivno zakon RH ili u suprotnom ako ne može osigurati zakonitost postupanja policije neka ministar svoje mjesto prepusti drugima koji mogu i znaju uvesti red na zagrebačke ulice", poručio je Erceg.

"Razmišljam da i ja dođem prosvjedovati u Savsku"

Iz snimke koja je nastala u Savskoj jasno se vidi, kaže Erceg, da su šatordžije pristaše HDZ-a, a protivnici politike Zorana Milanovića i Ive Josipovića. Uostalom, kaže Erceg i sam ih je Grahovac, kada su ga krenuli napadati, više puta pitao kakve oni veze imaju s Tomislavom Karamarkom i Kolindom Grabar Kitarović.

"Osjećam potrebu da se solidariziram sa mladićem koji je uhapšen u Savskoj ulici zbog svog njegovog mirnog prosvjeda i iskazivanja nezadovoljstva njegovom nezaposlenošću i njegovim socijalnim statusom na kojima ima puno pravo i na kojem mu ja, kao branitelj, dragovoljac i ratni vojni invalid dajem puno podršku. Moram i ovo naglasiti: tom mladiću punu potporu daju branitelji i časnici iz raznih gradova u Hrvatskoj koji isto tako podržavaju moje reagiranje i moje neslaganje sa nezakonitim, sramotnim svojatanjem Domovinskog rata od skupine pobunjenih branitelja. Svi ovi branitelji žele javnosti pokazati drugo lice branitelja te sprati sramotu koju pobunjena skupina branitelja nanosi cijeloj braniteljskoj populaciji. Na koji ću način reagirati uzimam si vremena i prostora da odlučim ali ne isključujem mogućnost da brzo dođem u Zagreb te da ponovim istu stvar koju je napravio mladić danas pa da vidimo da li će i protiv mene policajci policijske uprave zagrebačke postupiti na jednaki - diskriminatorni način ugrožavajući i moja ustavna prava i slobode kao što su to danas napravili u Zagrebu u Savskoj ulici protiv nezaposlenog mladića", kaže Erceg.

CMS: Policija je grubo prekršila prava mladog prosvjednika u Savskoj, netko mora odgovarati

Policija je grubo povrijedila ljudska prava Marka Grahovca, prosvjednika uhićenog u Savskoj ulici, tvrde iz Centra za mirovne studije.

U priopćenju koje je medijima u ime CMS-a poslao Gordan Bosanac stoji da su zgroženi postupanjem policije prema Grahovcu, koji je priveden nakon što je mirno i nenasilno prosvjedovao u Savskoj 66.

"Ovakvo postupanje policije grubo je kršenje temeljnih prava građana na slobodu okupljanja i prava na slobodu izražavanja. Istovremeno, prema iskazima svjedoka, policija nije privodila građane koji su ga ometali u njegovom prosvjedu grubo ga vrjeđajući i prijeteći mu dobacivali", poručuje CMS.

Grahovac je nedugo nakon što je priveden u policijsku postaju pušten na slobodu, a CMS zahtjeva da policija povuče prekršajnu prijavu koja je protiv njega podnesena i da mu se javno ispriča. "Dodatno, zahtijevamo da se pokrene žurna istraga kojom će se osobe u policiji odgovorne za ovo grubo kršenje ljudskih prava najoštrije sankcionirati", poručuju iz CMS-a.

Tekst se nastavlja ispod oglasa

Zelić: Zakoni ne vrijede za sve jednako

"Slažem se sa CMS-om, ovdje se radi o grubom kršenju prava na javni prosvjed. Smatram da ministar unutarnjih poslova Ranko Ostojić mora objasniti ovu situaciju i ispričati se privedenom prosvjedniku", kaže u razgovoru za Index prvi čovjek GONG-a Dragan Zelić.

No, to je samo prva razina problema, dodaje Zelić.

"Druga je razina da ova zemlja ima velik problem jer zakoni ne vrijede za svih jednako. Preko puta ceste je već mjesecima nelegalni javni prosvjed. I tu uopće nije bitno o kome se radi, ali jasno je da zakon i pravila za tu grupu ne vrijede, a za ovog građanina vrijede. Mi smo svi građani ove zemlje i svi trebamo biti jednaki, bez obzira jesmo li branitelji ili nismo", kaže Zelić, te dodaje:

"Zadaća je novoizabrane predsjednice da brani vladavinu prava i načelo da su svi pred zakonom jednaki".

Pusić: Stotinjak ljudi mjesecima tamo logoruje i pali vatre

Zoran Pusić, predsjednik Građanskog odbora za ljudska prava, kaže da je uhićenje mirnog prosvjednika prava slika i prilika situacije u kojoj se nalazimo.

"Stotinjak ljudi mjesecima logoruje, šatoruje i pali vatre u Savskoj, a nitko nije poduzeo ništa jer se smatra da iza njih stoji značajna politička moć. To nije dobra preporuka za Hrvatsku kao pravnu državu", kaže Pusić, koji dodaje da bi podržao branitelje da su im prava ozbiljno ugrožena no njihovi su zahtjevi eksplicitno politički.

Sarnavka: U ovoj naopakoj zemlji to više nikoga normalnog ne čudi

Sanja Sarnavka iz udruge B.a.b.e. zgrožena je današnjim postupkom policije.

"Netko tko mirno, građanski prosvjeduje biva hapšen dok drugi logoruju slobodno. Mislim da to u ovoj naopakoj zemlji više nikog normalnog ne čudi. Sve je to politikanstvo, podilaženje najnižim strastima bez imalo poštivanja zakona", rekla je Indexu Sarnavka.

Uhitili samo mladića, ne i šatordžije koji su ga vrijeđali

Podsjećamo, uoči najavljenog dolaska Kolinde Grabar Kitarović u posjet šatordžijama mladić koji se predstavio kao Marko Grahovac došao je u Savsku prosvjedovati protiv nezaposlenosti mladih u Hrvatskoj. U jednoj ruci je držao bijele gaće, a u drugoj natpis "Ja imam PTSP od nerada". Na sebi je imao i poruke "Ili posao ili kalašnjikov" te "Karamarko odi doma".

Šatordžije iz Savske mladog su prosvjednika grubo vrijeđali, te ga pokušali otjerati. Nakon 20 minuta policija je privela Grahovca, ali ne i šatordžije koji su ga vrijeđali. Iz PU zagrebačke na direktan upit zašto je uhićen samo Grahovac kazali su da je on jedini kršio javni red i mir. Na dodatno pitanje da nam objasne po kojim je kriterijima Grahovac kršio javni red i mir, a šatordžije ga nisu kršile, iz policije nam nisu željeli odgovoriti.